CELEX: 52020PC0463
Language: ro
Date: 2020-08-24
Title: Propunere de DECIZIE DE PUNERE ÎN APLICARE A CONSILIULUI de acordare a unui sprijin temporar Lituaniei, în conformitate cu Regulamentul (UE) 2020/672 al Consiliului, pentru a atenua riscurile de șomaj într-o situație de urgență în urma epidemiei de COVID-19

COMISIA EUROPEANĂ
            Bruxelles, 24.8.2020
            COM(2020) 463 final
            2020/0216(NLE)
            Propunere de
            DECIZIE DE PUNERE ÎN APLICARE A CONSILIULUI
            de acordare a unui sprijin temporar Lituaniei, în conformitate cu Regulamentul (UE) 2020/672 al Consiliului, pentru a atenua riscurile de șomaj într-o situație de urgență în urma epidemiei de COVID-19
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Regulamentul 2020/672 al Consiliului („Regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică semnificativă cauzată de epidemia de COVID-19. Sprijinul în temeiul SURE servește la finanțarea, în principal, a schemelor de șomaj tehnic sau a unor măsuri similare destinate protejării angajaților și a persoanelor care desfășoară o activitate independentă, reducând astfel incidența șomajului și pierderea de venituri, precum și la finanțarea în mod auxiliar a unor măsuri legate de sănătate, în special la locul de muncă.
            
            
               La 7 august 2020, Lituania a solicitat asistență financiară din partea Uniunii în temeiul Regulamentului SURE. În conformitate cu articolul 6 alineatul (2) din Regulamentul SURE, Comisia a consultat autoritățile lituaniene pentru a verifica creșterea neprevăzută și semnificativă a cheltuielilor efective și planificate legate direct de scheme de șomaj tehnic și de măsuri similare. În special, aceasta vizează:
            
            
               (1)o schemă pentru plata unor subvenții către angajatori în scopul de a acoperi salariile estimate pentru fiecare persoană angajată care are perioade de inactivitate. Angajatorul poate decide să utilizeze subvențiile pentru a acoperi 70 % din salariu, până la un nivel maxim egal cu 1,5 salarii minime, sau 90 % din salariu (100 % în cazul salariaților cu vârsta de cel puțin 60 de ani), până la un nivel maxim egal cu salariul minim. Angajatorii care au participat la acest program trebuie să păstreze minimum 50 % din angajați timp de cel puțin 3 luni după încetarea subvenției.
            
            
               (2)subvenții pentru salariații care revin din perioada de inactivitate, acordate timp de cel mult șase luni de la revenirea lor la locul de muncă. Valoarea subvențiilor plătite în prima și în a doua lună de la revenirea la locul de muncă poate fi de 100 % din salariul angajatului, de 50 % în a treia și a patra lună și de 30 % în a cincea și a șasea lună, valoarea respectivă fiind plafonată la o sumă egală cu salariul minim sau cu dublul salariului minim, în funcție de activitatea desfășurată de angajator. 
            
            
               (3)indemnizații pentru persoanele care desfășoară o activitate independentă, inclusiv pentru persoanele care desfășoară o activitate independentă în agricultură, în cadrul unei exploatații agricole sau al unei ferme de cel puțin patru unități de dimensiune economică, valoarea indemnizației fiind de 257 EUR pe lună, plătită în perioada de carantină și în primele două luni după această perioadă. 
            
            
               (4)indemnizații pentru persoanele care desfășoară o activitate independentă în agricultură în cadrul unei exploatații agricole sau al unei ferme de mai puțin de patru unități de dimensiune economică și care nu au făcut obiectul măsurii menționate anterior. Măsura constă într-o plată unică în valoare de 200 EUR pentru micii fermieri care nu aveau un alt loc de muncă. Pentru micii fermieri care, pe lângă activitatea lor independentă din agricultură, aveau un alt loc de muncă și care nu câștigau lunar mai mult decât salariul minim, măsura constă într-o plată unică de 200 EUR pentru fiecare dintre cele trei luni de carantină și pentru perioada de urgență națională. 
            
            
               Lituania a furnizat Comisiei informațiile relevante. 
            
            
               Ținând seama de dovezile disponibile, Comisia propune Consiliului să adopte o decizie de punere în aplicare pentru a acorda Lituaniei asistență financiară în temeiul Regulamentului SURE, în sprijinul măsurilor menționate mai sus.
            
            
               •Coerența cu dispozițiile existente în domeniul de politică
            
            
               
                  Prezenta propunere este în deplină concordanță cu Regulamentul nr. 2020/672 al Consiliului, în temeiul căruia este formulată propunerea.
               
               
                  Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore în domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie. 
               
            
            
               •Coerența cu alte politici ale Uniunii
            
            
               
                  Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții în răspunsul la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Prin recurgerea la luarea și acordarea de împrumuturi în acest caz specific al epidemiei de COVID-19 pentru sprijinirea statelor membre, această propunere acționează ca o a doua linie de apărare pentru finanțarea schemelor de șomaj tehnic și a măsurilor similare, contribuind la protejarea locurilor de muncă și, prin urmare, a angajaților și a persoanelor care desfășoară o activitate independentă, împotriva riscului de șomaj. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Temeiul juridic al prezentului instrument este Regulamentul 2020/672 al Consiliului.
               
            
         
         
            
               •Subsidiaritate (în cazul competențelor neexclusive) 
            
            
               
                  Propunerea dă curs unei solicitări a unui stat membru și demonstrează solidaritatea europeană prin furnizarea de asistență financiară din partea Uniunii sub formă de împrumuturi temporare acordate unui stat membru afectat de epidemia de COVID-19. Ca o a doua linie de apărare, această asistență financiară sprijină temporar cheltuielile publice tot mai mari ale guvernului în materie de scheme de șomaj tehnic și măsuri similare, pentru a ajuta statul membru respectiv să protejeze locurile de muncă și, prin urmare, angajații și persoanele care desfășoară o activitate independentă, împotriva riscului de șomaj și de pierdere de venituri.
               
               
                  Acest sprijin va ajuta populația afectată și va contribui la atenuarea impactului economic și societal direct generat de actuala criză provocată de pandemia de COVID-19. 
               
            
            
               •Proporționalitate
            
            
               
                  Propunerea respectă principiul proporționalității. Propunerea nu depășește ceea ce este necesar pentru îndeplinirea obiectivelor urmărite de instrument. 
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultări cu părțile interesate
            
            
               
                  Având în vedere că propunerea trebuie elaborată urgent, astfel încât să poată fi adoptată la timp de către Consiliu, nu s-a putut realiza o consultare a părților interesate.
               
            
            
               •Evaluarea impactului
            
            
               
                  Având în vedere caracterul urgent al propunerii, nu s-a efectuat o evaluare a impactului.
               
            
            
               4.IMPLICAȚIILE BUGETARE
            
            
               
                  Comisia ar trebui să poată contracta împrumuturi pe piețele financiare în scopul transformării acestora în împrumuturi acordate în aval statului membru care solicită asistență financiară în cadrul instrumentului SURE. 
               
            
            
               În plus față de furnizarea de garanții din partea statelor membre, sunt integrate în cadru și alte garanții pentru a asigura soliditatea financiară a programului:
            
            
               ·o abordare riguroasă și conservatoare a gestiunii financiare;
            
            
               ·o elaborare a portofoliului de împrumuturi care să limiteze riscul de concentrare, expunerea anuală și expunerea excesivă față de oricare dintre statele membre, asigurând, în același timp, resurse suficiente pentru statele membre care au cea mai mare nevoie de sprijin, precum și
            
            
               ·posibilități de reînnoire a creditelor.
            
            
               2020/0216 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de acordare a unui sprijin temporar Lituaniei, în conformitate cu Regulamentul (UE) 2020/672 al Consiliului, pentru a atenua riscurile de șomaj într-o situație de urgență în urma epidemiei de COVID-19
            
         
         
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               Având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19 
                  1
               , în special articolul 6 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)La 7 august 2020, Lituania a solicitat asistență financiară din partea Uniunii în vederea completării eforturilor sale naționale de contracarare a impactului epidemiei de COVID-19 și a consecințelor sale socioeconomice pentru lucrători. 
            
            
               (2)Se preconizează că epidemia de COVID-19 și măsurile extraordinare puse în aplicare de Lituania pentru a limita epidemia și impactul său socioeconomic și asupra sănătății vor afecta în mod considerabil finanțele publice. Previziunile Comisiei din primăvara anului 2020 preconizau că Lituania va avea un deficit public și o datorie publică de 6,9 % și, respectiv, de 48,5 % din produsul intern brut (PIB) până la sfârșitul anului 2020. De asemenea, previziunile intermediare ale Comisiei din vara anului 2020 preconizează că PIB-ul Lituaniei va scădea cu 7,1 % în 2020. 
            
            
               (3)Epidemia de COVID-19 a imobilizat o parte substanțială a forței de muncă din Lituania. Acest lucru a dus la o creștere neprevăzută și semnificativă a cheltuielilor publice ale Lituaniei în ceea ce privește subvențiile salariale în timpul perioadelor de inactivitate și după acestea, precum și în privința indemnizațiilor pentru persoanele care desfășoară activități independente, inclusiv a indemnizațiilor pentru persoanele care desfășoară activități independente în agricultură, astfel cum se menționează în considerentele 4-7.
            
            
               (4)„Legea privind ocuparea forței de muncă nr. XII-2470”, la care se face referire în solicitarea Lituaniei din 7 august 2020, a introdus un sistem de plată a unor subvenții pentru angajatori în scopul de a acoperi salariile estimate pentru fiecare persoană angajată care se confruntă cu perioade de inactivitate. Angajatorul poate alege între subvenții pentru a acoperi fie 70 % din salariu, până la un nivel maxim egal cu 1,5 salarii minime, fie 90 % din salariu (100 % în cazul salariaților cu vârsta de cel puțin 60 de ani), până la un nivel maxim egal cu salariul minim. Angajatorii care au participat la acest program trebuie să păstreze cel puțin 50 % dintre angajați timp de cel puțin 3 luni după încetarea subvenției.
            
            
               (5)Subvențiile sunt, de asemenea, acordate salariaților care revin la locul de muncă după o perioadă de inactivitate, pe o perioadă de cel mult șase luni de la revenirea lor la locul de muncă. Valoarea subvențiilor plătite în prima și în a doua lună de la revenirea la locul de muncă poate fi de 100 % din salariul angajatului, de 50 % în a treia și a patra lună și de 30 %, în a cincea și a șasea lună, valoarea respectivă având o limită maximă egală cu salariul minim sau cu dublul salariului minim, în funcție de activitatea desfășurată de angajator. Aceste subvenții pot fi considerate o măsură similară schemelor de șomaj tehnic, astfel cum se menționează în Regulamentul (UE) 2020/672, întrucât scopul lor este să ofere sprijin în ceea ce privește veniturile angajaților și să contribuie la menținerea raporturilor de muncă existente. 
            
            
               (6)De asemenea, autoritățile au introdus indemnizații pentru persoanele care desfășoară o activitate independentă, inclusiv pentru persoanele care desfășoară o activitate independentă în agricultură în cadrul unei exploatații agricole sau al unei ferme de cel puțin patru unități de dimensiune economică; indemnizațiile în cauză sunt de 257 EUR pe lună, plătite în perioada de carantină și în primele două luni după această perioadă. Indemnizațiile pentru persoanele care desfășoară o activitate independentă pot fi considerate o măsură similară schemelor de șomaj tehnic, astfel cum se menționează în Regulamentul (UE) 2020/672, întrucât acestea au scopul de a proteja persoanele care desfășoară o activitate independentă sau categoriile similare de lucrători împotriva reducerii sau a pierderii de venituri. 
            
            
               (7)În fine, au fost introduse indemnizații pentru persoanele care desfășoară activități independente în agricultură în cadrul unei exploatații agricole sau al unei ferme de mai puțin de patru unități de dimensiune economică și care nu au făcut obiectul măsurii descrise în considerentul 6. Măsura constă într-o plată unică în valoare de 200 EUR pentru micii fermieri care nu aveau un alt loc de muncă. Pentru micii fermieri care, pe lângă activitatea lor independentă din agricultură, aveau un alt loc de muncă și care nu câștigau lunar mai mult decât salariul minim, măsura constă într-o plată unică de 200 EUR pentru fiecare dintre cele trei luni de carantină și pentru perioada de urgență națională. Măsura poate fi considerată o măsură similară celei privind schemele de șomaj tehnic, astfel cum se menționează în Regulamentul (UE) 2020/672, întrucât are scopul de a proteja lucrătorii care desfășoară o activitate independentă sau categoriile similare de lucrători împotriva reducerii sau a pierderii de venituri.
            
            
               (8)Lituania îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Lituania a furnizat Comisiei dovezi corespunzătoare conform cărora cheltuielile publice efective și planificate crescuseră cu 746 660 000 EUR la 1 februarie 2020 din cauza măsurilor naționale luate pentru contracararea efectelor socioeconomice ale epidemiei de COVID-19. Aceasta constituie o creștere neprevăzută și semnificativă deoarece noile măsuri acoperă o proporție semnificativă a întreprinderilor și a forței de muncă din Lituania. Lituania intenționează să finanțeze 144 350 000 EUR din cuantumul majorat al cheltuielilor cu ajutorul fondurilor Uniunii.
            
            
               (9)Comisia a consultat Lituania și a verificat creșterea neprevăzută și semnificativă a cheltuielilor efective și planificate legate direct de scheme de șomaj tehnic și de măsuri similare, în conformitate cu articolul 6 din Regulamentul (UE) 2020/672. 
            
            
               (10)Prin urmare, trebuie acordată asistență financiară pentru a ajuta Lituania să contracareze efectele socioeconomice ale perturbării economice importante cauzate de epidemia de COVID-19.
            
            
               (11)Prezenta decizie nu trebuie să aducă atingere rezultatelor niciuneia dintre procedurile legate de denaturarea funcționării pieței interne care este posibil să fie desfășurate, în special în temeiul articolelor 107 și 108 din TFUE. Aceasta nu încalcă cerința ca statele membre să notifice Comisiei potențialele ajutoare de stat în temeiul articolului 108 din TFUE.
            
            
               (12)Lituania trebuie să informeze periodic Comisia cu privire la execuția cheltuielilor publice planificate, pentru a permite Comisiei să evalueze măsura în care Lituania a executat aceste cheltuieli.
            
            
               (13)Decizia de a acorda asistență financiară a fost luată ținând seama de nevoile existente și preconizate ale Lituaniei, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței,
            
            
               ADOPTĂ PREZENTA DECIZIE: 
            
            
               Articolul 1
            
         
         
            
               Lituania îndeplinește condițiile prevăzute la articolul 3 din Regulamentul (UE) 2020/672.
            
            
               Articolul 2
            
            
               1.Uniunea acordă Lituaniei un împrumut de maximum 602 310 000 EUR. Împrumuturile au o scadență medie de maximum 15 ani.
            
            
               2.Perioada de disponibilitate a asistenței financiare în conformitate cu prezenta decizie este de 18 luni începând din prima zi după intrarea în vigoare a prezentei decizii. 
            
            
               3.Comisia pune la dispoziția Lituaniei asistența financiară din partea Uniunii în maximum 8 tranșe. O tranșă poate fi plătită în una sau mai multe subtranșe. Scadențele subtranșelor acordate în cadrul primei tranșe pot fi mai lungi decât scadența medie maximă menționată la alineatul (1). În acest caz, scadențele subtranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost deblocate toate tranșele. 
            
            
               4.Plata primei tranșe se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672. 
            
            
               5.Lituania suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare aferentă. 
            
            
               6.Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor. 
            
            
               Articolul 3 
            
            
               Lituania poate finanța următoarele măsuri:
            
            
               (a)subvenții salariale în timpul perioadei de inactivitate și după aceasta, astfel cum se prevede la articolul 41 din Legea privind ocuparea forței de muncă nr. XII-2470; 
            
            
               (b)indemnizații pentru persoanele care desfășoară activități independente, astfel cum se prevede la articolul 5-1 din Legea privind ocuparea forței de muncă nr. XII-2470; 
            
            
               (c)indemnizații pentru persoanele care desfășoară activități independente în agricultură, astfel cum se prevede la articolul 5-2 din Legea privind ocuparea forței de muncă nr. XII-2470.
            
            
               Articolul 4
            
            
               Lituania informează Comisia, până la [DATA: 6 luni de la data publicării prezentei decizii] și, ulterior, la fiecare 6 luni, cu privire la execuția cheltuielilor publice prevăzute, până în momentul în care cheltuielile publice prevăzute respective au fost executate integral.
            
            
               Articolul 5
            
            
               Prezenta decizie se adresează Republicii Lituania.
            
            
               Articolul 6
            
            
               Prezenta decizie se publică în Jurnalul Oficial al Uniunii Europene. 
            
            
               Adoptată la Bruxelles,
            
         
         
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 159, 20.5.2020, p. 1.